Gedagte vir die dag: Verligting en rusFoto: pixabay.com Neem my juk op julle skouers. Kom leer van My, want Ek is sag en nederig van hart, en julle sal rus en nuwe moed vir julle lewe kry. Want my juk sal sag op julle skouers rus en my las is lig om te dra. (Matteus 11:29-30) Wie het vandag gesag oor julle? Wat beïnvloed julle wêreldbeskouing? Wie is julle bron van kennis en wysheid? Hoe hanteer julle mislukkings en teleurstellings? Wat gee julle hoop vir môre? Jesus wil julle vrymaak van die leuens van die wêreld en die las van sonde. Hy bied vergifnis wat julle nie hoef te verdien nie. Hy belowe wysheid aan dié wat vra, sonder om julle vrae as onbelangrik af te maak. Hy red julle van ’n leë godsdiens – tradisies en verpligtinge wat valslik belowe dat julle God se guns daarmee sal wen. Hy voorsien geestelike gawes en die krag om hulle te gebruik. Hy aanvaar julle volkome, en stel julle vry van die druk om ander mense te behaag. Hy gee vir julle hoop en ’n toekoms wat niemand kan wegneem nie. Vind vandag rus in Jesus. Leer uit sy nederigheid en sagtheid. Hou op strewe daarna om goed genoeg te wees volgens mense se standaarde. Lê julle swaar laste neer en ontvang sy liefde. Here, leer ons om in U rus te vind. Dankie dat U die las van ons sonde wegneem en vir ons lewe gee. Leer ons om soos U lief te hê. Amen.